Mano Juodoji Sesuo

„Mano Juodoji Sesuo“ – Lietuvos darkwave grupė, susikūrusi 1991 m. ir tebeaktyvi iki šių dienų.

 Istorija 

Grupę sukūrė nuo grupės „Post Meridian“ atsiskyrę Barbora ir Mindaugas. Šis duetas įrašė debiutinį MJS albumą Byra byra karoliukai. Du šio albumo singlai (Byra byra karoliukai ir Tiesi rankas į dangų) pasiekė lietuviškų radijo stočių topų viršūnes, bet netrukus grupę paliko vokalistė. 1993 m. vietoje jos prisidėjo Dainius – MJS muzika tapo sunkesnė, tamsesnė, romantiškesnė. 1994 m. grupė išleido antrą albumą ir sukūrė pirmąjį video klipą Nuvytusios gėlės.

1995 m. grupę papildė būgnininkas Henrikas ir klavišininkė Jurga. „Mano Juodoji Sesuo“ tais metais surengė ~50 koncertų. 1996 m. išleistas albumas Belamy su keletu grupę išgarsinusių dainų, pavyzdžiui, Šaltą Rytą, Odilija. 2002 m. festivalyje „Kunigunda Lunaria“ grupė pristatė naują, elektronikos garsais persmelktą albumą Synthetique.

2003 m. grupės sudėtis gerokai atsinaujino, Grupę palieka klavišininkė Jurga – jos vietą užima Živilė iš cybercore kolektyvo Xess. Spalio mėnesį iš MJS išeina bosistas Dainius. Prie Mindaugo ir Živilės, prisijungia Rosvaldas „Rosva” (anksčiau žinomas kaip tanzmetal grupės Liūnuosna gitaristas/vokalistas).surengta keletas koncertų.

2004-ais, praėjus dvejiems metams po ankstesniojo albumo, digipack CDr formatu išleistas naujasis įrašas – „Dogmatic“. Tai pirmas grupės darbas įdainuotas angliškai. 2004 metais sekė pasirodymai festivaliuose „Mėnuo juodaragis” ir „Velnių malūnas”. Daina „Help” įtraukta į vokiečių žurnalo „Gothic” išleistą tarptautinį rinkinį „Goth Is What You Make It 4”.

2006 m. liepos mėnuo buvo bene ryškiausia žymė grupės koncertinėje veikloje – „Mano Juodoji Sesuo“ dalyvavo žymiausiame Lenkijos dark independent festivalyje CASTLE PARTY, greta tokių atlikėjų kaip VNV Nation, De/Vision, Clan of Xymox, Leaves' Eyes, Funker Vogt, The Birthday Massacre, Theodor Bastard.

2007 metais vyko intensyvūs geriausių dainų albumo paruošiamieji darbai ir metų pabaigoje oficialiai išleistas geriausių dainų rinkinys „Essential Curse – The best of MJS 1992–2007“. Leidinyje surinkti skambiausi hitai ir iš užmaršties prikelti vaizdo klipai, žymintys grupės 15-os metų kūrybinį kelią. Albumą išleido nepriklausomos muzikos leidykla „Dangus“, kuri „Essential Curse“ pristatė kompaktinės garso plokštelės formatu, o didžiausiems gerbėjams skyrė riboto tiražo CD versiją kartu su DVD.

2011 m., minėdama savo dvidešimtmetį, grupė pristatė naują albumą „Recall“.

 Apdovanojimai 
 A.LT, geriausia gotikinė grupė (2007 m.)

 Nariai 

 Dabartiniai 
 Mindaugas Budnikas – vokalas, gitara, klavišiniai
 Egidijus Čilčius – klavišiniai
 Mantas Petraitis – gitara

 Buvę 
 Rosvaldas Sarapinas – gitara
 Barbora Vaigauskaitė – vokalas
 Dainius Starkus – bosinė gitara, klavišiniai
 Henrikas Kontautas – mušamieji
 Jurga Kviliūnaitė – klavišiniai, vokalas
 Živilė Šukytė – klavišiniai

 Diskografija 

 Studijiniai albumai 
 Byra byra karoliukai (1992 m.)
 Reinkarnacija (1994 m.)
 Belamy (1996 m.)
 Synthetique (2002 m.)
 Dogmatic (2004 m.)
 Recall (2011 m.)
 Svetimi (2017 m.)

 EP 
 Sesuo (1994 m.)

 Rinktiniai albumai 
 Essential Curse (2007 m.)
 Reversion (2013 m.)

 Nuorodos 
 Oficialus puslapis

 Myspace erdvė
 Youtube kanalas

Kategorija:Lietuvos roko atlikėjai
Kategorija:Gotikos atlikėjai
Kategorija:Darkwave atlikėjai